IV вариант

1нче бүлек

1.**Текстны тыңлагыз һәм кыска изложение языгыз.**

Текстны тыңлагач,микротемаларны билгеләгез.Тулы текстның һәм андагы микротемаларның төп эчтәлеген бирергә кирәклеген истә тотып эшләгез.

Изложениенең күләме 50 сүздән ким булмаска тиеш.

Изложениене чиста һәм танырлык итеп языгыз.

Тәрбияле бала

Тәрбияле баланың кешегә күренә торган яхшы һөнәре- зурлар һәм кечкенәләр белән тереклек итүендә.Мәсәлән,тәрбияле бала үзеннән кечкенәләргә бик шәфкатьле булыр.аларны кызганыр,һәрвакыт “туганым”дип кенә эндәшер.шулай ук үзеннән зурларга,бигрәк тә ата-анасына,үзен тәрбияләүче тәрбиячеләргә,хәтта ки үзеннән олы яшьңтәгеләрнең барысына да һәрвакыт хөрмәт күрсәтер... Баланың тәрбияле булуы ашарга утырганда да беленер.Тәрбияле бала зурлар күрсәткән урынга гына утырыр.терсәкләре белән таянмас,ашарга бирүләрен көтәр һәм,нәрсә бирсәләр,шуны ашар... Тәрбияле бала,ашаганда,һич ашыкмас,икмәк валчыкларын читкә төшермәс.Ашны ашъяулыкка һәм үзенең киемнәренә түкмәс... Тәрбияле бала әзерләп бирелгән чәйне яхшы гына утырып эчәр,икмәкне дә кадерләп кенә ашар.Аяк өстендә ашап йөргән кешенең икмәк валчыклары,җиргә төшеп,аяк белән тапталыр да гөнаһ булыр.Шуның өчен тәрбияле бала һичбер вакытта аяк өсте ашап йөрмәс. Тәрбияле бала, аш янына утыргач,майлы кулы белән әйбер тотмас,кулын киемнәренә сөртмәс,ә яхшылап юар,авызын чайкар.Олылар булганда, алар юынып бетергәнне көтәр,үзенә чират җиткәч кенә юар. Тәрбияле бала үз эшен үзе эшләр.Көндез кия торган киемнәрен урынына алып,пычраклары күренсә,үзе чистартыр.Әгәр дә үзенең көче җитмәслек эшләр булса,ул вакытта зурлардан үтенер... Мондый балаларны һәркем яратыр.(192 сүз)

(Ризаэтдин Фәхретдин буенча)

Кыска изложение өчен текст турында белешмә

|  |  |
| --- | --- |
| Абзац номеры | Микротемалар(мәгънәви кисәкләр) |
| 1 | Тәрбияле баланың яхшы һөнәре-зурлар һәм кечкенәләр белән тереклек итүендә. |
| 2 | Тәрбияле бала,ашаганда,һич ашыкмас,икмәк валчыкларын читкә төшермәс. |
| 3 | Тәрбияле бала үз эшен үзе эшләр. |
| 4 | Мондый балаларны һәркем яратыр. |

**2 нче бүлек**

**Текстны укыгыз һәм 2-10 нчы биремнәрне үтәгез**

Сүзлегем кайда әле?

1)Җир йөзендә 40 меңләп профессия исәпләнә.2) Шулар арасында бер һөнәр бар: ул- илләр,халыклар арасында бәйләнешләр урнаштыруда катнаша,кешеләргә дөньяның теләсә кайсы почмагындагы ил турында мәгълүмат бирә.3)Дәүләт башлыклары арасындагы очрашулар да аннан башка гына үтми.4)Кем икәнен белдеңме инде? 5)Әйе,әйе,ул - тәрҗемәче.

6)Ул рәсми документларны, чыгышларны тәрҗемә итә, кешеләргә үзара аралашырга ярдәм итә.7).Чит илдән килгән туристларны да шәһәрнең истәлекле урыннары белән ул таныштыра.8).Тәрҗемәче булмаса,М.Твенның “Том Сойер”ын,Р.Киплингның “Маугли”ен ничек укыр идек?

9)Болай карап торуга,тәрҗемәче булуның бер дә авырлыгы юк сыман.10)Нәрсә сөйләсәләр,шуны икенче телдә кабатлыйсың гына.11)Тел белгән кешегә инде ул берни түгелдер сыман.12)Ләкин тәрҗемәче хезмәте шактый четерекле.

13)Тәрҗемәче югары интеллектуаль әзерлекле булырга тиеш.14).Телне, аның үзенчәлекләрен,лексикасын, фонетикасын белергә кирәк.15)Матур,бәйләнешле итеп тәрҗемә итә алу бик мөһим.16).Бу һөнәр даими шөгыльләнүне таләп итә.17)Телне сәгать саен,көн саен-гомер буе өйрәнә тәрҗемәче.18)Ул әле тәрҗемә итә торган өлкәне дә(икътисадмы ул,сәнгатьме,кибернетикамы) бик яхшы белергә тиеш.19)Шул телдә чыккан китаплар,газета-журналларны уку,радио тыңлап,видеоматериалларны карап бару әйбәт.20)Камиллекнең чиге юк,диләр бит. 21)Никадәр күбрәк өйрәнсәң,күп нәрсәләрне белмәвең ачыла бара.22)Бер америкалы 30 ел дәвамында рус теленә тәрҗемәче булып эшли.23).Һәм шул кеше,мин рус телен бөтенләй белмим икән, дип нәтиҗә ясый!

24)Тел-иксез-чиксез дәрья шул,аны гомер буе өйрәнергә кирәк.

25)Тел өйрәнү өчен иң кирәге-теләк һәм көчле ихтыяр.26)Үзең тырышмасаң,ни дәрәҗәле уку йортында да сине чит телдә сөйләшергә өйрәтә алмаячаклар.

27)Тәрҗемәче булу өчен,тагын яхшы хәтерле,ачык дикцияле,пөхтә һәм күзгә ятышлы да булырга кирәк.

28)Йә,ничек,син әзерме?.29)Бу язманы укыгач,тәрҗемәче булу теләге ныгыдымы?.30)Яхшылап уйла.31).Әгәр җавабың “Әйе!” икән,алга!

32)Сүзлегем кайда соң әле?..

(“Ялкын”журналыннан).

**2-10 нчы биремнәрнең җавапларын сүз(сүзтезмә)яки цифр белән күрсәтегез.**

2.**Сингармонизм законына буйсынмаган** сүзләр кулланылган җөмләне кхрсәтегез.

1)Тел белгән кешегә индн ул берни түгелдер сыман.

2)бу һөнәр даими шөгыльләнүне таләп итә.

3)Һәм шул кеше,мин рус телен бөтенләй белмим икән,дип нәтиҗә ясый!

4)Бу язманы укыгач,тәрҗемәче булу теләге ныгыдымы?

Җавап: \_\_\_\_\_\_\_\_\_\_\_\_\_\_

3.Сөйләмнең сәнгатьлелеген арттыру максатыннан мәкаль кулланылган җөмләне күрсәтегез.

1)Ләкин тәрҗемәче хезмәте шактый четерекле.

2)Тәрҗемәче югары интеллектуаль әзерлекле булырга тиеш.

3)Камиллекең чиге юк,диләр.

4)Тел өйрәнү өчен иң кирәге-теләк һәм көчле ихтыяр.

Җавап: \_\_\_\_\_\_\_\_\_\_\_\_\_\_

4.13-16 нчы җөмләләрдән күләм-чама рәвешен табып языгыз.

Җавап: \_\_\_\_\_\_\_\_\_\_\_\_\_\_

5. 6-9 нчы җөмләләр арасыннан хәбәрлек сүзне табып языгыз

Җавап: \_\_\_\_\_\_\_\_\_\_\_\_\_\_

6.12 нче җөмләдән кәсеп сүзенең синонимын табып языгыз

Җавап: \_\_\_\_\_\_\_\_\_\_\_\_\_\_

7.25 нче җөмләдән грамматик нигезне табып языгыз

Җавап: \_\_\_\_\_\_\_\_\_\_\_\_\_\_

8.5-8 нче җөмләләрдән иярченле кушма җөмләнең номерын языгыз

Җавап: \_\_\_\_\_\_\_\_\_\_\_\_\_\_

9.җөмләдә аерымланган максат хәле яны нда куелган тыныш билгесенең номерын языгыз.

Тәрҗемәче булыр өчен,(1) тагын яхшы хәтерле,(2)ачык дикцияле,(3)пөхтә һәм күзгә ятышлы булу да кирәк.(4)

Җавап: \_\_\_\_\_\_\_\_\_\_\_\_\_\_

10)Стилистик максатлардан чыгып,15-19 нчы җөмләләр арасыннан кире сүз тәртибе күзәтелгән җөмләне табыгыз.

Җавап: \_\_\_\_\_\_\_\_\_\_\_\_\_\_

3 нче бүлек

2 нче бүлектә укылган текстны файдаланып,**11.1,11.2 нче биремнәрнең бары тик берсен генә** **сайлап** алып үтәгез.Яза башлар алдыннан сайланган биремнең номерын күрсәтегез

**11.1.”Тел өйрәнү өчен иң кирәге-теләк һәм көчле ихтыяр.үзең тырышмасаң,ни дәрәҗәле уку йортында да сине чит телдә сөйләшергә өйрәтә алмаячаклар”җөмләләрендә әйтелгән фикерне сез ничек аңлыйсыз?**

Фикерегезне раслау өчен,**укылган тексттан 2 мисал китерегез** .Файдаланган җөмләләрнең номерын языгыз якм тексттан цитата китерегез.

Сочинениене мәкаль яки әйтемнән башлый аласыз.Аны фәнни яки публицистик стильдә язарга мөмкин.

Сочинениенең күләме **50 сүздән ким булмаска тиеш**.

Сочинениене **чиста һәм танырлык итеп языгыз.**

**Укылган текстка таянып язылмаган эшкә билге куелмый .**

**Бирелгән текстны күчереп яисә аның эчтәлеген аңлатмаларсыз язган өчен , билге куелмый(ноль балл куела)**

**11.2.”Телләр белгән илләр белгән”.-диелә халык мәкалендә.Бу мәкальнең мәгънәсен** ничек аңлыйсыз?**Илләр белү төшенчәсенә аңлатма бирегез.**

**.”Телләр белгән илләр белгән”темасына сочинение языгыз.**Фикерегезне раслау өчен**, укылган тексттан 1 мисал,үзегезнең тормыш тәҗрибәсеннән 1 мисал китерегез.**

Сочинениене мәкаль яки әйтемнән башлый аласыз.Аны фәнни яки публицистик стильдә язарга мөмкин.

Сочинениенең күләме **50 сүздән ким булмаска тиеш**.

Сочинениене **чиста һәм танырлык итеп языгыз.**

**Укылган текстка таянып язылмаган эшкә билге куелмый .**

**Бирелгән текстны күчереп яисә аның эчтәлеген аңлатмаларсыз язган өчен , билге куелмый(ноль балл куела)**

Бу вариант В.А.Гарипова,Г.Р.Шакированың “Татар теле.9 нчы сыйныф.Бердәм Республика тесты үтүгә әзерләнү өчен кулланма”.Казан.”Гыйлем “нәшрияты.2015. китабының 25-30 нчы битләреннән алынды.

Җаваплар

|  |  |
| --- | --- |
| IVвариант биремнәре | Җаваплар |
| 2 | 2 |
| 3 | 3 |
| 4 | бик |
| 5 | юк |
| 6 | хезмәт |
| 7 | Кирәге теләк ихтыяр |
| 8 | 8 |
| 9 | 1 |
| 10 | 17 |